Det lignede scener fra en film, da skummet voksede sig større og større ved springvandet ved det gamle rådhus i Hasseris i Aalborg natten til onsdag. Hvorfor springvandet var ved at omdanne sig til en pop-up-skumfest, var der ingen, der vidste. Men nu kender man årsagen. - Det er nok nogle unge mennesker, der syntes, det var sjovt at putte sæbe i. Der lå tre tomme bøtter af opvaskemiddel, som var blevet hældt i, og så skummer det jo, siger Henning Sørensen, der er formand for By og Land i Aalborg Kommune. Største skumbad i mange år Når der tidligere er opstået lignende situationer, så har kommunen skumdæmper, som man hælder i, og som dræber skummet - men: - Det kunne vi ikke i går. Vi tømte det med en slamsluger og gjorde det rent, og så kom vi nyt vand i. Ifølge Henning Sørensen oplever kommunen en gang imellem lignende sager, og han vurderer, at arbejdet efter skumfesten tog en times tid. - Det er nok nogle drengestreger. De synes, det ser sjovt ud, og så har de fået sig et billigt grin, siger han. Det er det største skumbad, som Henning Sørensen har set i sin tid hos kommunen. - Det tror jeg faktisk, det er. Og jeg har haft med det at gøre i ti år. - I går var det ekstremt meget, som det fyldte, siger han
Det var et utraditionelt syn, der mødte folk ved springvandet ved det gamle rådhus i Hasseris tirsdag nat.